ລັດວິສາຫະກິດນ້ຳປະປານະຄອນຫຼວງວຽງຈັນ (ນວ) ຮ່ວມກັບສູນຝືກອົບຮົມປີຣແມຈາກປະເທດສິກະໂປ ຈັດຝືກອົບຮົມການສື່ສານ ໃນການດຳເນີນທຸລະກິດພາວະຄວາມເປັນຜູ້ນຳ ເຕັກນິກການນຳສະເໜີການແກ້ໄຂບັນຫາ ແລະ ການສ້າງການຕັດສິນໃຈ ຂຶ້ນວັນທີ 23-24 ກໍລະກົດ 2018 ຜ່ານມາ ທີ່ສູນຝືກອົບຮົມວິຊາຊີບນ້ຳປະປາ ນວ ໂດຍເປັນປະທານຂອງທ່ານ ວຽງທວາຍ ວັນນະລາດ ຮອງອຳນວຍການລັດວິສາຫະກິດນ້ຳປະປາ ນວ ໃຫ້ກຽດບັນລະຍາຍທ່ານ DEVANDASS ອຳນວຍການໃຫຍ່ສູນຝືກອົບຮົມ ປີຣແມ ສິງກະໂປ ທ່ານ IVAN GOH ວິທະຍາກອນຈາກສິງກະໂປ ທ່ານ ດາວເພັດ ບົວພາ ທີ່ປຶກສາຫ້ອງວ່າການ ນວ ມີຫົວໜ້າໂຮງງານ ແລະ ພະນັກງານທີ່ກ່ຽວຂ້ອງເຂົ້າຮ່ວມ.
ຈຸດປະສົງການເຝິກອົບຮົມຄັ້ງນີ້ ເພື່ອເຮັດໃຫ້ຜູ້ບໍລິຫານທາງດ້ານການຄຸ້ມຄອງ-ການນຳພາ ແລະ ການບໍລິຫານທຸລະກິດຂອງລັດວິສາຫະກິດນ້ຳປະປາ ນວ ໄດ້ຮັບຮູ້ ແລະ ເຂົ້າໃຈຄວາມເປັນຜູ້ນຳ ເຕັກນິກການນຳສະເໜີການແກ້ໄຂບັນຫາ ແລະ ການສ້າງຄວາມຕັດສິນໃຈ ພ້ອມນັ້ນ ສຳມະນາກອນຍັງໄດ້ແລກປ່ຽນຄຳຄິດຄຳເຫັນ ແລະ ບົດຮຽນເຊິ່ງກັນ ແລະ ກັນ ທັງນີ້ເພື່ອເປັນການຍົກລະດັບຄວາມຮູ້ຄວາມສາມາດຂອງພະນັກງານນຳພາ-ຄຸ້ມຄອງ ໃຫ້ນັບມື້ມີຄຸນະພາບດີຂຶ້ນ.